नई दिल्ली। साहित्य अकादेमी बाल साहित्य पुरस्कार 2011 क घोषणा करि देलक अछि। एहि साल इ पुरस्कार मैथिली भाषा मे लेफ्टिनेंट कर्नल मायानाथ झा कए देल गेल अछि। हुनकर लघु लोककथा संग्रह "जाकर नारी चतुर होई" क लेल इ पुरस्कार देल गेल अछि। एहि पुरस्कारक चयन लेल एहि बेर डॉ. भगवानजी चौधरी, प्रो. चन्द्रधर झा आ डॉ. इन्द्रकान्त झा कए जूरी बनाउल गेल छल।
 साहित्य अकादमी क अनुसार बाल साहित्य लेल सैलेन घोष (बंगाली), श्याम दत्त पराग (डोगरी), रमेश पारेख (गुजराती), हरिकिशन देवसारे (हिंदी), आ महेश्वर मोहंती (ओडिया) कए इ पुरस्कार देल गेल अछि। बाल साहित्यक कविता संग्रह पुरस्कार नबी आताश (कश्मीरी), स्नेहलता राय (नेपाली), दर्शन सिंह अस्त (पंजाबी), अभिराज राजेंद्र मिश्रा ( संस्कृत), नुहुम हेम्ब्रम (संथाली), एम्एल थांगप्पा (तमिल) आ असीर देहलावी (उर्दू) क देल गेल अछि। बाल साहित्यक लघु कथा पुरस्कार माहेश्वर नर्जरी ( बोदो), मायानाथ झा ( मैथिली), दिलीप प्रभावल्कर (मराठी), हरीश बी शर्मा (राजस्थानी), आ एम्. भूपाल रेड्डी (तेलुगु) कए देल गेल अछि। बाल साहित्यक उपन्यास पुरस्कार बंदिता फुकन (असामी), सिद्धार्थ शर्मा (अंग्रेजी), हुन्दराज बलवानी (सिन्धी), एन. डिसूजा (कन्नडा), गजानन जोग (कोंकणी), आ के. पप्पोटी (मलयालम) कए देल गेल अछि। संगे शान्तीबला देवी (मणिपुरी) कए हिनकर लोक कथा आ नाटक कए लेल चुनल गेल अछि। सबटा प्रतिभागी क पुरस्कार मे 50,000 टका, एकटा तांबा क पट्टिका आ प्रशस्ति पत्र देल जाएत। एहि पुरस्कार लेल चयनित लेखक कए इ पुरस्कार एहि साल नवंबर मे देल जाएत। समस्त मिथिला आ इ'समाद दिस स सब लेखक लोकनि कए बहुत बहुत शुभकामना। 